Теодор Траянов
Далечен хор

chitanka.info

Щом възгори елеят из облачните вази

и звъннат всички корди в угаснал небосвод,

ти в шемета потъвай на морските талази,

по гребена танцувай на огнен хоровод!

В душата ти ще екнат словата вдъхновени,

на бленове ще зърнеш потайните лица,

морето ще разкрие гадания свещени,

в недрата му ще пеят две пламенни сърца!

Кръвта им нека бъде небесното причастие,

когато ще дочуеш из ада лъстен зов!

От себе си свободен, сломил злина и страсти,

стани сам бог и жъртва на вечната любов!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.